Навошта нам шукаць такія асацыяцыі? Ці маюць яны для нас нейкую практычную вартасць? Аказваецца, маюць. Той, хто займаецца рэкламай, цудоўна ведае, што толькі правільна выкарыстанае слова будзе мець патрэбны эфект і выкліча неабходныя для прасоўвання нейкага прадукта асацыяцыі. Важна гэта і для паэта, радкі якога таксама павінны выклікаць у свядомасці чытача цэлы шэраг асацыяцый. Як ні дзіўна, гэта мае значэнне і для тэхнічных спецыялістаў, якія, пры ўвядзенні новых тэрмінаў, мусяць падумаць пра тое, каб пазбегчы непажаданых асацыяцый. Ну і зусім зразумела, што гэта мае выключнае значэнне для доктара-псіхіятра, для якога асацыяцыі пацыента могуць быць сігналам нейкіх глыбокіх псіхалагічных комплексаў і дзіцячых траўмаў. Важна гэта таксама і для настаўніка, і для палітыка, і для журналіста, і для дыпламата, і для сацыёлага. Словам, для ўсіх тых людзей, якія працуюць са словам і праз слова ўздзейнічаюць на іншых.